Harry, Meghan onthou verlowing met nuwe troufoto | Netwerk24
28 November 2019 05:53
Hoewel prins Harry en sy vrou, Meghan, hertogin van Sussex, tans ’n lang breek uit die kollig neem, het hulle Donderdag hul verlowing twee jaar gelede op Instagram gevier met ’n nuwe troufoto.
In die onderskrif by die swart-en-wit foto word hul verlowing twee jaar gelede in herinnering geroep, en geskryf sedertdien is hulle getroud, het hulle hul eerste huweliksherdenking gevier en ’n kleinding, Archie, ryker geword.
Die troufoto is in die roostuin by Windsor-kasteel geneem, dieselfde plek waar foto’s van die ouerpaar en Archie Harrison Mountbatten-Windsor geneem is met dié se doop in Julie vanjaar.
Die Sussex-paartjie neem tans ’n breek van ses weke nadat hulle in ’n TV-dokumentêr oor hul toer na Suid-Afrika gesê het hulle kry swaar in die koninklike kollig.
Harry het ook in die dokumentêr bevestig dat hy en sy ouer broer, William, nie meer so na aan mekaar is nie en verskillende paaie volg.
Dit is nie bekend of die Sussexe tans in Brittanje is of na Amerika gereis het om Dankseggingsdag saam met Meghan se ma, Doria Ragland, deur te bring nie.